ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Ιανουαρίου 1998 για ορισμένα μέτρα προστασίας που αφορούν ορισμένα αλιευτικά προϊόντα καταγωγής ή προέλευσης Ουγκάντας, Κένυας, Τανζανίας και Μοζαμβίκης και για την κατάργηση της απόφασης 97/878/ΕΚ (Κείμενο που παρουσιάζει ενδιαφέρον για τον ΕΟΧ) (98/84/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/675/ΕΟΚ του Συμβουλίου, της 10ης Δεκεμβρίου 1990, για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 96/43/ΕΚ (2), και ιδίως το άρθρο 19 παράγραφος 6,

Εκτιμώντας:

ότι λόγω της εκδήλωσης χολέρας σε ορισμένες αφρικανικές χώρες και σύμφωνα με τις διατάξεις του άρθρου 19 παράγραφος 1 της οδηγίας 90/675/ΕΟΚ, η Επιτροπή θέσπισε με δική της πρωτοβουλία, τις αποφάσεις που είναι αναγκαίες για την προστασία της ανθρώπινης υγείας 7

ότι οι εν λόγω διατάξεις έχουν ως στόχο την υποβολή των παρτίδων των μεταποιημένων και κατεψυγμένων αλιευτικών προϊόντων προέλευσης ή καταγωγής Κένυας, Ουγκάντας, Τανζανίας και Μοζαμβίκης, σε δειγματοληψία για να αποδειχθεί η καταλληλότητά τους 7

ότι ένας έλεγχος της φύσεως αυτής πρέπει να χρησιμεύει για την ανίχνευση ιδίως της παρουσίας σαλμονέλας και δοκανίων (Vibrio cholerae και parahaemolyticus) 7

ότι οι απαραίτητες προθεσμίες για την πραγματοποίηση των μικροβιολογικών αναλύσεων επιβάλλουν την απαγόρευση της εισαγωγής στο κοινοτικό έδαφος νωπών αλιευτικών προϊόντων καταγωγής ή προέλευσης των εν λόγω χωρών 7

ότι πρέπει να προβλεφθεί παρέκκλιση για τα αλιευτικά προϊόντα που έχουν αλιευθεί, καταψυχθεί και συσκευασθεί οριστικά στη θάλασσα και έχουν εκφορτωθεί απευθείας στο κοινοτικό έδαφος 7

ότι πρέπει να επανεξετασθούν οι διατάξεις της παρούσας απόφασης σε εύθετο χρόνο ανάλογα με την εξέλιξη της επιδημίας 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στα νωπά, κατεψυγμένα ή μεταποιημένα αλιευτικά προϊόντα καταγωγής ή προέλευσης Ουγκάντας, Κένυας, Τανζανίας και Μοζαμβίκης.

Δεν εφαρμόζεται στα αλιευτικά προϊόντα που έχουν αλιευθεί, καταψυχθεί και συσκευαστεί οριστικά στην θάλασσα και έχουν εξαχθεί απευθείας προς το έδαφος της Κοινότητας.

Άρθρο 2

Τα κράτη μέλη απαγορεύουν την εισαγωγή στο έδαφός τους νωπών αλιευτικών προϊόντων καταγωγής ή προέλευσης Ουγκάντας, Κένυας, Τανζανίας και Μοζαμβίκης.

Άρθρο 3

Τα κράτη μέλη, εφαρμόζοντας αποτελεσματικά σχέδια δειγματοληψίας και μεθόδους ανίχνευσης, υποβάλλουν κάθε παρτίδα κατεψυγμένων ή μεταποιημένων αλιευτικών προϊόντων καταγωγής ή προέλευσης Ουγκάντας, Κένυας, Τανζανίας και Μοζαμβίκης, με εξαίρεση τα αποστειρωμένα προϊόντα, σε μικροβιολογική εξέταση που έχει ως αντικείμενο τον έλεγχο του εάν τα σχετικά προϊόντα δεν παρουσιάζουν κανένα κίνδυνο για την ανθρώπινη υγεία. Η εξέταση αυτή πρέπει να διενεργείται με σκοπό την ανίχνευση ιδίως της παρουσίας σαλμονέλας και, όσον αφορά τα κατεψυγμένα προϊόντα, Vibrio cholerae και, Vibrio parahaemolyticus (στην περίπτωση αλιευτικών προϊόντων).

Άρθρο 4

Τα κράτη μέλη επιτρέπουν την εισαγωγή στο έδαφός τους ή την αποστολή προς ένα άλλο κράτος μέλος των εν λόγω αλιευτικών προϊόντων μόνον εφόσον τα αποτελέσματα των απαιτούμενων ελέγχων είναι ευνοϊκά.

Άρθρο 5

Εάν κατά τη διάρκεια ελέγχου που διενεργείται κατά την εισαγωγή, οι αρχές των κρατών μελών διαπιστώσουν την παρουσία παθογόνων παραγόντων που αναφέρονται στην παρούσα απόφαση, ενημερώνουν αμέσως την Επιτροπή και τα άλλα κράτη μέλη, υπό την επιφύλαξη των μέτρων που πρέπει να ληφθούν όσον αφορά την μολυνθείσα παρτίδα.

Άρθρο 6

Όλα τα έξοδα που απορρέουν από την εφαρμογή της παρούσας απόφασης βαρύνουν τον αποστολέα, τον παραλήπτη ή τον εντολοδόχο τους.

Άρθρο 7

Η απόφαση 97/878/ΕΚ της Επιτροπής (3) καταργείται.

Άρθρο 8

Τα κράτη μέλη τροποποιούν τα μέτρα που εφαρμόζουν στις συναλλαγές για να συμμορφωθούν με την παρούσα απόφαση. Πληροφορούν αμέσως την Επιτροπή σχετικά.

Άρθρο 9

Η παρούσα απόφαση θα επανεξεταστεί πριν τις 31 Ιανουαρίου 1998.

Άρθρο 10

Η παρούσα απόφαση απευθύνεται στα κράτη μέλη.

Βρυξέλλες, 16 Ιανουαρίου 1998.

Για την Επιτροπή

Franz FISCHLER

Μέλος της Επιτροπής

(1) ΕΕ L 373 της 31. 12. 1990, σ. 1.

(2) ΕΕ L 162 της 1. 7. 1996, σ. 1.

(3) ΕΕ L 356 της 31. 12. 1997, σ. 64.